Cesarhanmun/geonobi-data huggingface dataset:
地名: 平澤 (忠清道, 縣（監）)
年: 1790.0

○丁丑/次對。召見文武新恩。 上謂左議政蔡濟恭曰: "向日水原科, 得李運行, 今榜得尹持訥, 事非偶然。" 濟恭曰: "外間有物色之疑, 而臣則曰上之呼吸, 必能感通於天, 而有不容人力者矣。" 上曰: "鄭翼憲祭文, 孌彼曲儒之句, 卿果見之乎? 伊時南溪年纔二十有餘, 豈能深知堪輿之理, 而別立己見, 力詆他議者, 誠爲未妥。 故予於翼憲祭文, 如是言之。" 濟恭啓言: "槐院近甚積滯, 至有登科十四年, 尙在參下者。 方帶槐院實銜及郵官, 非久出六者外, 限十年以上, 請竝陞六調用。" 從之。 濟恭曰: "有李萬運者, 登科已十四年, 尙不擬堂后。 蓋此人卽肅廟朝大司憲李元祿之後孫也。 元祿與故判書李元禎爲兄弟, 而元禎干連於庚申獄事, 辛壬年間, 元禎之子聃命有爲父報仇之說, 以故收司之律, 至及於元祿之孫, 登科後至今枳廢, 而萬運之人器、文藝誠可惜。" 上曰: "或者以尹持範爲鑴之孫, 而不爲檢擬於堂后云。 世之所以枳人者, 類多如此矣。 近以用卿之故, 或有以爲換局者, 此誠不足論。 大抵在前則指斥一邊, 謂有疵累, 而旣有辛壬焉, 又有丙午焉。 純然無累者, 亦幾希矣。 設有瑕摘之事, 五世澤斬之後, 固不當以此永枳。 況於此於彼, 無甚異同者乎? 在今之道, 各思自靖, 偕之大道, 所謂時措之宜也。" 濟恭曰: "臣於昨年湖西之行, 路過平澤, 有一女人, 叩地呼天, 訴其冤鬱之情。 故臣使問之, 則乃是成泰柱之妻也。 聞其成婚三日, 卽遭其夫之遠配, 于今十四年, 不得蒙宥。 冀或有轉聞之路, 隨到京城, 屢日伏乞於臣家。 臣雖以好言慰遣, 至今思之, 尙切矜惻。 向聞渠果上言, 處分得宜, 在渠實爲感結之恩矣。" 上曰: "此事處分, 未知妥當。 泰柱於丙申年間, 疏請啓禧配享, 而其時李宜哲、趙重晦諸人, 有疏斥啓禧者。 蓋啓禧以故判書李縡之門生, 李縡文集中, 有非斥於渠者, 悉皆刪去, 以此大爲李縡門徒之所攻。 其後啓禧家遂爲惡逆, 而泰柱亦被投竄之典。 到今其妻之呼冤雖如此, 爲啓禧請院之人, 豈可遽然疏釋乎? 命配其妻於其夫之配所, 而若許久編配, 則其老姑之養無人, 故只以徒二年勘律。 向來弘燮弟婦呼籲時, 特令竝配於其夫配所, 此亦爲導和之道矣。" 濟恭曰: "臣嘗見《政院日記》, 辛亥年間, 全羅監司辭朝時, 先大王下敎曰: ‘戊申逆家眷屬, 爲奴婢編配者, 若以逆屬之故, 不爲付賑, 則何以聊活? 雖是釁孽之類, 任其餓死, 亦非仁政, 以此特加申飭。’ 蓋戊申逆孽, 豈合容息於覆載之間, 而大哉之言, 猶且如此。 此正堯、舜之心, 迓續景命之休, 厥惟在玆矣。 臣不勝欽仰讃歎之至。"
地名: 稷山 (忠清道, 縣（監）)
年: 1427.0

○罷左議政黃喜、右議政孟思誠職, 收判書徐選職牒。 配刑曹參判申槪于江陰, 大司憲趙啓生于泰仁, 刑曹佐郞(安崇信)
                  〔安崇善〕
                
              于白川。 杖徐達一百, 贖流三千里。 杖溫水縣監李守剛一百, 流三千里于光陽。 贖前知稷山縣事趙珣杖一百、徒三年。 杖稷山縣監李韻、木川縣監尹煥各一百, 贖徒三年。 杖大興縣監盧皓九十, 贖徒二年半。 新昌縣監郭珪、新昌敎導康胤, 各杖一百、徒三年。 杖都事愼幾一百。 徐達, 選之子, 黃喜之壻。 陪母崔氏, 將歸大興縣, 道過新昌縣, 怒縣吏不禮而逃, 使僕芿叱宗等三人捕之。 芿叱宗路捉一吏, 縛而前驅, 使指逃吏家, 有吏表芸平者見之曰: "是何人? 當空官時, 如此縛打吏耶?" 僕等怒其言, 捽芸平蹴踢, 且以大杖亂打臀背十餘下, 曳至達所。 芸平恍惚不得言, 達乘怒不察, 謂佯醉而默, 使伴人徐得反接, 又杖膝脚五十餘下, 芸平翌日乃死, 其家訴於監司, 監司趙啓生, 使趙珣、李守剛, 同鞫于新昌。 珣、守剛, 以達主使打下, 具獄辭, 授新昌官奴, 報于監司。 會喜爲二相, 以新昌乃判府事孟思誠本鄕, 請屬使仇家和解。 芸平兄卜萬者適來京, 思誠呼來勖之曰: "毋使鄕風不美。" 且通書于新昌守郭珪, 俾圖之, 徐選亦詣珪與守剛處, 辭以獨子, 請見憐。 盧皓, 選壻也。 以隣官或親進、或使人哀乞。 於是珪通於皓曰: "差使官報牒以行。" 皓遂要於路而取之。 康胤亦崔氏族也。 誘仇家以利, 勸之和, 卜萬亦受賂, 以思誠及珪言, 曉比仇家云: "死者不可復生。 本鄕宰相時任守令之命, 以吏不從, 終置身何地?" 遂書私和狀, 授芸平妻, 呈于新昌, 轉送溫水縣, 守剛與珣議, 更集干證人, 遂反獄辭免達, 歸罪芿叱宗, 報于監司, 監司令尹煥、李韻覆鞫, 煥等亦受選、皓及守剛請辭, 依前案以報。 監司趙啓生、都事愼幾不更審, 移報刑曹, 刑曹佐郞安崇善, 淹延七朔, 不復論移更推, 參判申槪亦不省審, 放免徐達, 歸獄芿叱宗等, 照律報政府, 政府以聞, 上疑獄辭頗有違端, 下義禁府, 更鞫科罪。 達律當絞, 上以獨子, 特減死贖流。 珣方在衰絰, 亦贖之。
地名: 稷山 (忠清道, 縣（監）)
年: 1429.0

○戶曹據忠淸道監司關啓: "今承下敎, 百濟始祖廟宇, 已於稷山縣營構, 請依平壤府
              箕子殿例, 定本官奴婢各二人守之。" 從之。
地名: 稷山 (忠清道, 縣（監）)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 稷山 (忠清道, 縣（監）)
年: 1432.0

○慶尙道監司啓民間弊瘼條件: "一。 歲在壬申詳定貢賦之時, 上道諸郡則多定布貨, 陸路上納; 沿邊各官則多定米穀, 海路(遭運)
                〔漕運〕
              。 丙戌年始革(遭)
                〔漕〕
              轉, 幷令輸賦於忠州
              金遷江, 上下道米布, 更不均定, 遐遠下道, 米穀多而人馬勞斃, 不勝其苦。 請以米布, 分定上下道, 以均賦役。 一。 曾降便民條畫內, 十月始役, 限二十日, 豐年加十日, 下年減十日, 春節毋得役民。 然因春秋兩等貢(鈇)
                〔鐵〕
              炒鍊, 方春農務最緊之時, 役於鐵場, 或二十日或三十日, 裹糧往來, 失時廢事, 誠爲未便。 幸今新都完備, 營繕稍減, 乞但於秋節, 一度炒鐵, 以副民望。 一。 支待使臣羔豚, 遠道各官未易充納, 或給緜布七八匹, 兼以衣服, 僅買以納, 其弊不細。 請於京畿左右道, 量地之宜, 設場四五處。 又於忠州、稷山兩處設場, 以禮賓典農寺奴婢, 定爲牧子。 又擇勤儉品官, 差爲監考, 分放羔豚, 看養孶息, 以除遐道之弊。" 下戶曹磨勘以啓。

○戊辰/禮曹啓: "慶尙道
              醴泉郡人金牣, 家貧無臧獲, 事父母至孝。 父沒, 欲守墳, 適母遘疾未果, 及母死, 廬於墓側, 朝夕哀思, 期而食粥, 再期而蔬食, 盡其喪制。 恨未得廬父墓, 仍居三年, 終始如一。 昌原府人金孝良年十五, 父得狂疾, 醫治不効, 聞生人骨最佳, 自斷手指, 炒乾爲末, 和酒飮之。 善山府人田佐命, 母全身不遂, 臥床七年, 佐命常自湯藥, 親奉溺器, 及沒守墳。 明年, 父又歿, 合葬, 居廬四年, 制終猶不去, 里人擧法諭之, 又留三月, 哀哭不輟。 山陰縣人梁郁事父母謹定省, 盡心供甘旨。 父沒, 三日不食, 廬墓三年。 母沒合葬, 乞貸宗族隣里, 盡賣家産以奉祀, 又廬墓三年。 知禮縣人尹殷保ㆍ徐騭, 皆受業於張志道。 嘗約云: "人生於三事之如一, 況吾師無後, 百歲之後, 當廬墓以終三年。" 及死, 告其父母, 玄冠腰絰, 廬於塚側, 躬執炊爨備奠物。 一日, 殷保父遘疾, 歸家侍藥, 暫不解衣, 病愈乃還。 廬墓月餘, 殷保夢不祥, 卽還家, 父果得疾, 越五日死, 擗踊哭泣, 不離殯側。 一日遇狂風失香合, 數月, 烏含香合來自北山, 置墳前, 其受業人沈澄ㆍ裵現等取視之, 果前香合也。 殷保雖廬父墓, 猶爲其師, 遇朔望必祭, 騭獨廬師墓, 以終三年。 京中住任柔年弱冠, 母寢疾, 侍側湯藥, 未嘗少怠, 及沒, 三日不食, 三年悲哀。 外祖父母相繼而沒, 柔代父居喪, 哀慕盡誠。 父發丹毒幾死, 聞人血爲佳, 卽刺臂取血塗之, 果逾。 康叔全自幼遊必有方, 及長不離側, 定省告面。 父母年皆八十五, 俱患風疾, 叔全侍居奉藥十餘年, 猶不瘳, 陪到溫井浴, 三年而病愈。 父母感其孝誠, 欲與家産奴婢, 叔全固辭曰: "侍藥療病, 子職當然, 請均分。" 父母從之。 高用禮家貧, 母年七十九, 奉養甘旨, 定省溫凊必謹, 及沒, 喪事一從《家禮》。 廬墓, 朝夕奠及種木營墳, 無不躬親, 啜粥終制。 忠淸道
              天安住副司正朴忱, 父母皆老, 弟四人俱仕宦, 忱侍親側, 盡誠奉養, 小有疾, 旁求藥餌治之。 每遇俗節, 必備酒食, 會鄕黨宗族以(悞)
                〔娛〕
              親。 稷山縣住卞袍年十一父沒, 守墳三年, 不食鹽醬, 不服煖衣, 常伏藁脫襪, 啜粥盡哀, 晝夜呼泣。 又侍母, 晨昏甘旨, 莫不親嘗。 龍仁縣住吳旼庚, 父母相繼而沒, 廬墓六年。 兄及妻早沒, 兒子六人無所歸, 旼
              庚愛之如子, 具資裝婚嫁二人。 陽川縣住別侍衛趙旋, 家貧養母盡孝, 母病臥床累月, 旋躬自湯藥, 奉溺器。 母將終, 呼旋曰: "吾以獨女子, 有九十四歲老母, 而未得終養, 汝能孝我。 其以孝吾之誠, 孝吾老母, 則吾死無恨矣。" 旣沒, 旋哭擗, 行喪皆從禮制。 孝養外祖母, 無異親母, 及沒, 葬於母墳近地, 廬墓三年, 食粥寢苫, 未嘗見齒。 黃海道
              平山府住故司直宋乙生妻曹氏, 年二十五, 夫亡終制, 母欲奪志, 曹氏不從, 今已二十三年, 遇俗節及朔朝必祭。 又侍母奉甘旨, 及沒, 服三年喪, 家于近墓之地, 每日朝夕上食。 慶尙道
              軍威縣住李奇年十九母死, 藁葬之。 謂父曰: "吾欲守墳。" 父曰: "吾今鰥居家貧, 汝之昆弟, 亦不堪軍役, 誰助汝守墳乎?" 奇泣曰: "吾母有二子, 兄今任軍役, 我獨無事, 非我而誰? 將乞糧守之。" 結草爲廬, 獨泣殯側。 翌日, 父往見感之, 遂不禁, 助構草廬。 旣葬, 朝夕之奠, 乞諸鄕閭繼之。 未再期, 父又死, 竝葬一丘, 負土石營墳, 守之。 京畿
              楊州人李奇遇, 事父母孝, 奉甘旨以誠, 母沒, 三日不食, 哀慟居廬。 服纔闋, 父又歿, 合葬, 又守三載。 親族憫其鰥居, 備資裝與之, 昏期旣定, 奇遇以嫁季妹。 上項人等, 宜加旌異。" 命與詳定所同議。 僉曰: "牣、郁、旼庚、殷保、袍、柔、叔全、旋、奇、孝良、佐命、奇遇、騭等, 旌門敍用; 用禮、忱敍用; 曹氏旌門復戶。" 從之。
地名: 稷山 (忠清道, 縣（監）)
年: 1434.0

○禮曹啓: "恩津人田奉夫妻, 年皆七十有餘。 其子錄與其妻, 自少至老, 未嘗離於父母之側, 每當飮食, (嘗其)
                〔常具〕
              甘旨, 怡顔奉養。 且於服勤南畝辛苦之餘, 晨昏不廢。 李英之子淡, 旣無兄弟, 亦無親族, 自耕自爨, 以奉其親。 歲乙未, 遭父喪, 乏朝夕之供, 盡賣家財, 不顧妻子之養, 守墳三年。 歲辛亥喪母, 亦賣家財, 以供粢盛, 守墳三年。 凡六年朝夕哀號, 寢苫歠粥, 以終喪制。 稷山人田秀, 父得半身不遂之疾, 秀須臾不離於側。 父死, 哭泣過哀, 雖寒不着厚衣, 雖熱不脫衰麻, 負土加塚, 以終三年。 陪居老母, 甘旨嗜欲, 隨意奉養, 宜竝復其戶。 載寧人隊副張厚妻七月, 年十六嫁厚, 年至三十四, 其夫從役病死, 行喪三年。 其後父母欲改嫁, 泣且誓曰: "當終身不改。" 遂不肯從, 朝夕養姑, 鄕隣稱孝婦。 歲在己亥, 姑亦病死, 行喪三年, 朔望之祭、朝夕之奠, 竭力奉行, 至今不出夫家, 不食肉味, 年今四十五歲。 其於婦道, 信義已著, 節操挺然, 宜旌門復戶。 恩津人李亨之, 歲在丁酉, 其父病苦, 嘗其泄痢, 驗其生死。 及遭喪, 倚廬三年, 
                〔不〕
              脫絰帶, 寢苫枕塊, 啜粥面黑, 擔土負石, 自塋自域, 俯從其制。 越歲庚戌, 又遭母喪, 亦守其墳, 不出洞口, 泣血三年, 未嘗見齒。 喪父喪母, 不離墓側, 凡六年矣。 崔尙河, 年十三父贇發赤痢, 臥床四朔, 幾至於死, 竭力奉藥, 病得平復。 及其父死哀毁, 祥禫後一年不離墓側, 奉祀如三年之內, 其母召而後還家。 今赴鄕校, 其母所居之里, 相距五里餘, 不廢定省, 旁求甘旨, 不輟奉養, 有疾則衣不解帶, 不飮不食, 嘗藥治療。 礪山人盧晤, 歲甲午, 其父益成在京身死, 晤方六歲, 哭泣來京設奠, 使奴主之, 還家守喪三年。 年至十四, 改棺還鄕里, 殯于家側, 依新喪例終三年。 至甲辰, 葬于益山, 凡諸祭奠, 竭力爲之。 曾祖母曹氏身死, 服喪期年。 外祖年老且病, 隨居侍藥, 一如親子治病, 定省孝養, 亦無欠闕, 及沒, 哀痛哭泣, 服喪追薦。 母又寡居二十餘年, 竭力奉養, 其孝行異於他人, 而能通文算, 亦有武才, 宜竝敍用。 皆從之。
地名: 稷山 (忠清道, 縣（監）)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 稷山 (忠清道, 縣（監）)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 稷山 (忠清道, 縣（監）)
年: 1465.0

○己未/持平柳子漢將本議, 啓曰: "內人德中再通書於龜城君
              浚, 豈不相應而然耶!" 又曰: "金震知以濫行賄賂, 旣伏刑, 而其受賂將相, 置而不問, 以故掌令鄭佸在溫湯, 屢瀆天聰, 竟未蒙允。 臣等反覆思之, 古人云, ‘法之不行, 自貴近始。’ 豈可以貴近而曲法哉!" 又曰: "晋州牧使申允甫, 於七月涉江宴客, 人多溺死, 屍浮于水上者凡七人。" 曰: "稷山衙中奴子備壺飡, 潛饋于陰竹囚賊, 情涉綢繆。 請皆鞫之。" 上御丕顯閤, 召自漢謂曰: "允甫之事, 予旣已聞之, 稷山之事, 汝等何以知之? 內人之邪情, 浚不與之應, 卽來告, 在所當賞, 豈宜罰也?" 大臣受賂, 自古然矣, 予已虛論, 何屑屑不憚煩耶?" 仍命曳出之。
地名: 稷山 (忠清道, 縣（監）)
年: 1468.0

○傳旨內需司: "賜粹嬪, 高陽農庄奴毛知里稻、黃豆幷六百石, 溫陽農庄奴得萬稻、黃豆幷四百石, 及高陽農舍奴哲山所受水田可種三石地; 尹昭訓, 楊州奴金三所受水田可種一石地; 月山君
              婷, 公州農庄奴元生稻、黃豆幷一千四百石, 慶山農庄奴介叱同稻、黃豆幷一千六百石, 忠州奴貴今所受水田可種二石地; 者乙山君,
                【今上諱。】
              
              稷山農庄奴末乙生稻、黃豆幷二千石, 積城奴石乙仇知所受水田可種二石地; 慶根,
                【卽明懿公主。】
              
              忠州農庄奴貴今稻、黃豆幷二千石, 水田可種二石地。"
地名: 稷山 (忠清道, 縣（監）)
年: 1470.0

○稷山居忠勳府奴崔末同來告曰: "去正月初十日, 往臨瀛大君奴祿大家, 飮酒。 同里人徐好夫亦到, 語及權孟禧被囚事, 祿大言曰: ‘此乃孟禧自取也。’ 又言曰: ‘常人之子, 十三歲時, 尙不知飮食。’ 好夫曰: ‘果是自取也。 常人之子, 十三歲時, 正如水泡矣。’" 政院以啓, 傳于院相等曰: "近者, 告訐成風, 或有誣告者, 如此事置之, 何如?" 申叔舟等啓曰: "上敎允當。 然言語節次不可不問, 請鞫之。" 遂命義禁府拿來。

○司憲府持平洪濱來啓曰: "稷山民訴于本府云: ‘戶曹正郞李垾, 前爲本邑縣監時, 有李桂中者, 捕逃奴, 告于縣, 垾卽決給, 桂中德之, 贈以奴, 垾許桂中防納本縣正鐵。 已而垾私收民戶價米, 用之; 桂中旣納鐵于繕工, 乃徵價米於本縣民戶。 民等兩度被徵, 悶甚, 敢告本府。’ 得此欲鞫之, 但當農時, 拿致事干人有弊, 請遣行臺鞫之。" 從之。
地名: 稷山 (忠清道, 縣（監）)
年: 1472.0

○朔甲午/司諫院正言李仁錫來啓曰: "今以趙宗智爲成川府使, 安訥爲寧邊判官。 宗智嘗爲碧潼郡守, 坐貪婪見罷; 爲全羅道處置使, 亦以貪婪被鞫; 爲金礩從事官, 潛奸礩妓; 又疏棄正妻, 所行無一可取。 安訥嘗爲稷山縣監, 容隱爲盜者, 及盜囚陽城, 訥遣衙婢養獄; 又爲內資判官, 與同列相詰, 兩人皆不宜臨民者也。 安訥乃吏曹判書李克增妻四寸親, 宗智與克增妾家, 隔墻而居, 以故皆得濫授。 請改正, 且推問吏曹選用之由。" 傳于承政院曰: "宗智、安訥所犯, 然乎?" 承旨等啓曰: "然。" 卽傳于仁錫曰: "宗智與兵曹同議授之, 安訥別坐箇滿, 故擬望耳, 非有私也。 吏曹不可問也。 然宗智、安訥皆有所犯, 可改差。"
地名: 稷山 (忠清道, 縣（監）)
年: 1487.0

○御經筵。 講訖, 正言成希曾啓曰: "大臣、臺諫、侍從之臣皆曰宗親朝士一例, 而殿下獨以爲不然, 不罪潚, 臣等缺望。" 上曰: "《大典》旣不明言, 而加罪可乎?" 特進官鄭佸、知事李崇元、侍講官閔師騫啓曰: "朝官宗親, 何以區別乎? 潚罪干名分, 宜從臺諫之言。" 不聽。 希曾又啓曰: "良賤之女流寓稷山、弘慶等處院宇, 宣淫於行旅以資生, 世俗名之曰遊女, 此宜痛禁。" 上曰: "素欲革此風而未克擧行。 其問于憲府、刑曹。" 鄭佸啓曰: "陳告諸司漏落奴婢者, 給賞之法, 求益公賤, 而有名無實。 請考各年陳告受賞者之立案, 以辨虛實。" 上曰: "可。"
地名: 稷山 (忠清道, 縣（監）)
年: 1490.0

○成均館典籍李宗準啓曰: "臣忠淸左道入啓從事官, 今月十七日, 到稷山縣, 是日午時, 大雷電以雪, 翌日風雪晦冥, 咫尺不辨, 縣人云: ‘昨日縣住私婢玉非震死。’ 臣問其詳曰: ‘當震時, 靑火滿房宇。" 檢其尸, 當胸有靑色, 頂後有焦髮。
地名: 稷山 (忠清道, 縣（監）)
年: 1491.0

○忠淸道觀察使洪興馳啓曰: "去十二月十七日, 稷山居私婢甘德, 雷震而死, 又於洪州, 雨雹雷電。 臣之無狀, 任此大道, 袛懼畏愼, 不遑寧處。 請辭職。" 下書諭之曰: "今觀卿啓, 天變甚大, 予甚懼焉。 咎實在予, 何與於卿? 其勿辭職。"
地名: 稷山 (忠清道, 縣（監）)
年: 1522.0

○稷山居寺奴莫同, 來政院告曰: "隣居六寸妹之壻寺奴金末孫, 本月初三日, 到我家謂我曰: ‘赦文再下, 一無恤民之敎。 如此無福之主, 何不速死?’ 我答曰: ‘無如我主之愛民。 若一道凶荒, 則移他道之穀以濟之, 其恩罔極。 我等常願享億萬年矣, 汝獨何人, 有如此之說乎?’ 末孫微笑曰: ‘如汝老叔, 除雜辭可也。’ 我甚痛之, 來告。" 承旨等請承傳色言曰: "有告者, 何以爲之? 敢稟。" 承傳色入啓, 傳曰: "告者之言, 旣聞大槪矣。 然細問首末及莫同與末孫, 有相嫌事乎? 與末孫相話時, 有聞知者乎? 及其父母、兄弟、親戚有獲罪而未得伸冤者乎? 問諸莫同以啓。" 政院將傳敎之意, 問諸莫同, 對曰: "末孫語我之說與已告之言, 無加減矣。 但與末孫相話時, 無聞知者, 而且與末孫, 無絲毫作嫌之事。 末孫之父母、兄弟、親戚得罪與否, 亦未之知也。" 政院以莫同前後所供之言, 書啓, 傳曰: "赦, 本非恤民之事, 而告者之言甚無端, 似不足推也。 但有觸上之言, 故欲訊其根因耳。 姑囚此奴, 卽發羅將, 拿致末孫事, 召禁府堂上, 諭以推訊之意。" 知義禁府事洪淑、沈貞、李荇等啓曰: "待末孫之來, 憑推何如?" 沈貞仍啓曰: "臣有老母, 今八十九歲。 自去月得傷寒證, 臥不能起, 專不飮食。 凡起居扶持, 臣不敢頃刻離側, 故近來, 義禁府及本府合坐時, 一未仕焉。 臣之所任皆重, 而不得仕進, 曠廢職事, 非但有違於事體, 心實未安, 請辭。" 傳曰: "堂上甚多, 卿雖未常仕, 有他員亦可治事, 勿辭。"
地名: 稷山 (忠清道, 縣（監）)
年: 1527.0

○(丁酉)
                〔辛酉〕
              /聽啓覆。 承旨啓: "南平囚寺奴目隱金花妻福德打殺事, 絞待時, 三覆。 稷山囚私奴玉同妻上典同生通奸事, 絞待時, 三覆。" 依律。
地名: 稷山 (忠清道, 縣（監）)
年: 1533.0

○夜二更, 義禁府知事金安老ㆍ孫澍、同知事沈彦慶、承旨南世健等, 會于賓廳, 推問李月同, 卽牌招三公。 傳于金安老等曰: "不緊之事, 闕庭推之, 實爲非常, 似有關係, 亦駭於見聞。 其速推之。" 安老等, 推李月同。 其供曰: "生于京師, 乃右脅生世尊也。 院相誰不知我乎? 我初從天而下, 今雖斬我頭, 卽當還續, 然後院相降服也。" 問其父母, 曰: ‘父名小奴, 母名德今, 今已俱死。" 問其所居, 則曰: "初居此大闕中, 與妓賀昇平居, 後於甲辰年間, 又從妓採蘭仙往羅州。 今年五十, 其時則年一歲也。 今吾與吾子, 俱爲選上, 七月乃當番也。 故以圖減選上事, 來京, 昨日到西門外, 見一羅將, 問: ‘此何宰相耶?’ 羅將答曰: ‘李思鈞軺軒也。’ 自意思鈞, 前爲全羅道觀察使, 詳知其道之事, 羅州世尊, 何不知之? 此可以救我除選上也。 以所持常木緜半匹, 買酒與羅將丘史, 各飮一器, 及思鈞出來時, 我進曰: ‘我是羅州世尊, 人誰不知乎? 父子俱爲選上, 不勝支役, 請除我選上。’ 云。 路人以我爲狂, 觀者多矣。 思鈞怒令軍士, 捉置軍營, 軍士付我于刑曹耳。" 問其所以挾弓矢意, 則曰: "自行路時持來, 京無主人家, 何所接置耶? 故仍持行耳。" 問其所以欲射之狀, 則曰: "惡人之以爲狂, 而聚觀故也。" 問其欲謁世子之意, 則曰: "我之祖母撿眞, 與世子祖母及鄭政丞祖母, 皆四寸, 而我祖母, 妾子也。 若世子聞之, 則必恤我, 故欲謁耳。" 福城之死, 則稷山太守馬從, 寢于三間屛門, 而言之, 故我乃在傍, 而聞之云。" 安老等, 以其招辭人啓曰: "妖誕之言, 無數發說, 故不錄於招辭, 而欲謁世子之言, 亦甚無理, 然竝取招啓之。"
地名: 稷山 (忠清道, 縣（監）)
年: 1543.0

○諫院啓曰: "近來守令, 濫刑無度, 多有枉殺。 鳳山郡守權劭、淸州判官金縉, 性皆悖毒, 撲殺無辜, 非止一二, 恣行淫虐, 略無忌憚。 請竝罷職, 永不敍用, 以懲其餘。 稷山縣監成子淸不能齊家, 以致家內慘酷之變,
                【子淸有婢妾, 其妻用火刑殺之。】
              不合臨民之官, 請遞。" 答曰: "常時官吏濫刑現發, 推之而的實然後, 爲永不敍用。 雖云濫刑, 以時未現出之事, 爲永不敍用何如? 權劭、金縉, 罷之可也。 成子淸事, 如啓。"
地名: 稷山 (忠清道, 縣（監）)
年: 1544.0

○甲戌/諫院啓曰: "慶州府尹權纉, 通政未久,
                【辛丑年爲通政。】
              遽陞嘉善。 且府尹雖二品職, 通政可爲守職, 乃以未久之人, 特授重加, 物情未便, 嘉善加請改正。 宗簿寺主簿成子淸, 前以一家悖戾之事, 被論
                【子淸爲稷山縣監時, 其妻以鐵片撲子淸所奸婢子之頭, 慘酷之刑, 無所不加, 竟至於死, 而子淸不能禁, 故前者諫院啓罷。】
              見罷。 今不可爲糾察之任, 請遞。" 答曰: "慶州府尹守職之差, 予非不知也, 以外官而除授, 則不必加也。 權纉則曾經承旨, 而今又時在承旨, 故考諸官案, 則爲堂上亦已四年, 玆以特加耳。 爲堂上四年而陞授二品有無, 當問前例于吏曹而發落, 故不允。 成子淸事如啓。"
地名: 稷山 (忠清道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 稷山 (忠清道, 縣（監）)
年: 1594.0

○鞫申鵠。 供招, "校生申鵠, 年七十五。 我雖山謙之妻父, 年老將死, 長伏室中, 山謙外間所爲事狀, 勢所難知" 云。 鞫申起一。 供招大槪, "校生申起一, 年二十五。 雖曰山謙妻娚, 唐瘧臥痛, 至於二年, 病廢之人, 義兵陣中, 亦不從事。 山謙事狀, 勢難得知。 觀我形狀, 爲人可知, 在一鄕亦不出入, 一鄕之人, 亦不相知。" 云。 鞫申應希。 供招大槪, "定虜衛申應希, 年二十六。 我姓辛姓而非申也。 壬辰六月, 應募於趙憲陣, 淸州、錦山, 連往接戰, 父慶一戰死于錦山。 憲死, 山謙代領。 十一月檢察使軍官自望, 以軍器諸具持去事, 到山謙齋宮。 十二月隨山謙赴恩津, 山謙獨往到全州, 見李山甫, 又見翼虎將軍之後, 我亦隨行。 正月望時, 山謙家奴, 來說巡察使, 以軍糧不納之故, 囚山謙之家僮云。 山謙使我傳言於其家曰: ‘義兵時用餘牛馬, 或給翼虎將軍, 或納巡察使計料。 軍糧則已納于御史’云。 傳言之際, 爲巡察使軍官所捉云。 與山謙處處同行, 而山謙只言討賊一事, 不言叛逆之事。 但山謙凡事, 不議於人, 常獨斷任意爲之, 人皆不相好, 他餘事, 專不得知" 云。 上曰: "戚金欲爲我國盡力, 誠可取也。 倭奴降表若達, 則我國之事去矣, 續遣使臣, 冠蓋相望可矣。 必擇年少文官, 須及沈惟敬之行。" 柳成龍曰: 必須擇遣專對之才。" 上曰: "使臣, 當何以稱號?" 柳成龍曰: "稱以陳奏使可也。" 柳成龍承上敎, 以朴東亮、李光庭、李睟光, 陳奏使擬望入啓。 上曰: "許筬加資以送。" 許筬以問事郞廳方在前, 卽辭出。 以應敎朴東賢, 代爲問事郞廳, 鞫田植。 供招大槪, "閑良田植, 年三十二。 以趙義將軍官, 壬辰十二月, 李山謙陣中從軍, 正月以病在家, 凡七八朔。 去八月二十五日, 防禦使李思命軍官自望, 去十二月受由還家, 巡察使軍官, 以爲義兵從軍者, 中路執捉, 問將帥去處, 我答以 ‘相離已久, 不知去處’云。 今聞山謙, 在全州被捉云。" 再推招辭, 與前招無加減。 山謙親信之人, 則掌書記公州居盧應晫, 禮山居朴里仁, 軍官辛應希云。 鞫元守心。 供招大槪, "前羽林衛元守心, 年五十。 趙憲聚義兵時, 軍官稱號, 憲死後, 李山謙代領。 前年四月, 受由還家, 絶不相通, 其兇謀, 勢所難知" 云。 鞫安遵道。 供招大槪, "宣傳官安遵道, 年四十三。 趙憲義將時, 李山〈謙〉爲別將, 我則從事官稱號。 憲死後, 防禦使李沃軍官自望, 李山謙以爲趙將從事官, 而巡察使處移文, 我不得已從軍。 前年四月, 倭賊南下後, 我則先爲退來, 其逆謀, 勢所難知" 云。 上曰: "罪人旣皆平問, 宜刑訊更推。" 張雲翼曰: "山謙之奴莫同, 不可不鞫。" 柳成龍曰: "在撫軍司, 已刑二次。" 平問莫同。 供招大槪, "十二月山謙向全羅道, 我則不爲隨行, 山謙囚禁後, 以爲: ‘山謙無所犯’, 少無逃躱之計, 因留五日, 撫軍司竝囚矣。 隨行二年, 山謙別無所爲, 只討賊一事, 在家無往來人, 只元守心、申起一, 義兵中安遵道、田植而已, 吳叅奉、朴正字, 本不聞知。" 壓膝幾至殞命, 終不承服。 申應希訊杖三十度不服, 上命壓膝, 亦不承服。 申起一訊杖壓膝, 皆不承服。 柳成龍曰: "此等罪人, 皆不承服。 若事干諸人, 盡爲刑訊, 則傷人必多。 李山謙直爲嚴鞫何如?" 上曰: "領相之意以爲: ‘其身旣出賊口, 死無足惜, 事干則恐有枉死之弊’, 此言是矣。 然獄體, 不宜如是。 必事干歸一然後, 宜推當身。" 張雲翼曰: "下情, 皆如領相之意。" 上曰: "若先問山謙, 而承服處決之後, 事干皆稱冤, 則處置甚難。" 諸臣皆曰: "洪瑴等, 必無不知。" 上卽命招入洪應沂、洪瑴、洪蘭生等于庭, 百般開諭, 以山謙事從容下問, 則瑴等曰: "山謙爲儒眞之黨, 臣等所未聞。 若聞之, 何敢不達?" 僧道玄供招大槪, "以僧靈圭義陣軍人, 赴戰于淸州、錦山之戰, 墜絶壁, 僅得生還, 居山謙近處, 故自募從軍。 前年五月, 隨行慶尙道, 飢餒還來, 但願終始爲國, 他餘事, 不得知之。" 刑訊不服。 上曰: "此僧癡甚, 山謙之逆謀, 誠所難知。 壓膝少頃, 宜停之。 此後更有可問之人乎?" 柳成龍曰: "達夜嚴訊, 恐有(經)
                〔徑〕
              斃者。" 成龍曰: "近來飢饉太甚, 敬、昌陵近處, 有行人捉而食之。 其旁屯田官, 不勝畏懼, 設柵而居。" 尹承吉曰: "戶曹之督納千金木楡木皮, 乃爲飢民也。 今聞分定於嶺南。 嶺南蕩敗之地, 孑遺之民, 豈可督徵乎?" 上曰: "此戶曹公事乎?" 柳成龍曰: "臣問于戶曹, 則戶曹不知, 至爲非矣。" 上曰: "畿甸有種麥之處乎?" 柳成龍曰: 通津、南陽多耕, 高陽、楊州、坡州之間, 無一處耕種。" 朴忠侃曰: "富平府使奇勳, 多行虐政, 民不聊生, 無意耕種云。" 崔興源曰: "平安監司陸運種子, 而亦能移運, 黃海道則漕運於通津, 可以一潮得達, 而不爲繼運矣。" 上曰: "責在方伯, 朝廷何不處置?" 崔興源曰: "寒食已近, 耕種節晩, 牟種今雖督運, 無及矣。 守令善治者, 流民蘇息。 長湍府使韓德遠, 能安集流民云。" 鄭崐壽曰: 鳳山郡守移授滿浦僉使, 民失此守, 則無以爲生。" 上曰: "然。" (沈壽喜)
                  〔沈喜壽〕
                
              曰: "賢守令遷動甚重。 若非金宗得, 鳳山必不支, 稷山之保合, 皆稱朴宜之功也。" 初更罷黜。
地名: 稷山 (忠清道, 縣（監）)
年: 1597.0

○政院以提督接伴使張雲翼言, 啓曰: "卽刻寗國胤生擒倭子一名, 差人押到, 提督令通事朴大根譯問, 則倭答曰: ‘原係倭將毛利管下奴丁, 回到淸州, 得病落後, 九月二十四日被擒, 而當初關白分付諸將: 「盡殺朝鮮男女, 鷄犬不遺, 然後再聽分付云。」 故攻陷南原時, 倭子戰死者百餘人, 將欲進犯王京, 到稷山地, 爲天兵所殺死五百餘名, 千把總死者、二十餘人。 以是淸正, 令負紅旗人, 傳令, 使之撤還, 關白亦傳令曰: 「若已搶全羅、忠淸二道, 急急撤兵, 十月初二日上船, 二十日內, 當到日本, 而違則當斬云。」 故各營將領, 恐其違期, 蒼黃退回云云。’ 提督曰: ‘豈有理? 爾言甚謊。’ 倭言曰: ‘小的旣到此地, 命在老爺, 豈敢謊說? 若我言不是, 則甘伏重刑云云。’ 敢啓。" 傳曰: "知道。"

○上幸頗遊擊
              
                【貴。】
              所館, 行接見禮。
                【曾於稷山之戰, 多有斬級之功, 故上親往慰謝之。】
              上曰: "大人爲小邦, 提兵南下, 殺退倭賊, 請作拜以謝。" 遊擊曰: "曾已相拜, 請勿爲。" 上曰: "大人勤勞萬里, 暴露原野, 寡人恒切未安于懷。 今又爲小邦, 出死力, 殺賊以却之, 敢不作拜以謝?" 遊擊曰: "此言足以當拜, 請勿勞。" 仍作揖而坐。 上曰: "兇賊逼近畿甸, 兵民潰散, 宗社幾亡, 幸賴大人之威, 兇鋒少挫, 已盡退斂, 皇恩罔極, 且感諸大人功德。" 遊擊曰: "是乃都爺、提督及國王之福。 俺何有哉? 只自擾害而已。" 行茶禮。 遊擊曰: "昨日經理射生擒倭子曰: ‘爾必多殺朝鮮之人, 我不忍痛憤之心。’ 因自拔劍斬之曰: ‘爾殺朝鮮人之時, 豈料今日, 爲我所殺哉?’" 上曰: "伊賊, 小邦之讎。 今聞此言, 寡人甚快焉。" 行酒禮。 上將下座行酒, 遊擊曰: "請於座上行禮, 勿更勞。" 上曰: "此賀杯也, 不敢不下。" 遊擊從之。 遊擊曰: "俺量少, 恐未多拜。" 上曰: "今日異於他日, 微誠亦在此, 願大人盡量。" 遊擊曰: "當勉從之。" 上曰: "請以陪臣行酒。" 遊擊曰: "安坐而行酒可也。 恐勞賢王。" 上曰: "依命。" 遊擊曰: "多謝。" 上曰: "大人與倭相較形勢, 難易如何?" 遊擊曰: "倭性甚獰, 雖前鋒殺死而後不退。 俺時年五十五, 身經幾百戰矣。 各種諸夷, 無不試者, 而無如倭奴之獰狠也。 然以鐵騎, 馳突蹂躪, 則不能自勇矣。" 又曰: "軍則擾害於民, 將則貽弊於官, 而未効寸功, 以報賢王, 無任惶慙。 請勿爲罪。" 上曰: "天朝大人, 以小邦故, 暴露遠域, 勞苦萬狀, 而地方殘破, 無以致誠, 今承此敎, 反增漸謝。 幸勿爲慮。" 遊擊曰: "許多兵馬, 豈曰必無擾害?" 上曰: "天兵, 以誰家之事, 來此勞苦? 豈有厭苦之心哉? 但以凡事, 不如情, 爲恨耳。" 遊擊呈銀子數錢, 請分給廚房下人, 上曰: "不敢當。" 遊擊曰: "酒已足, 請罷。" 上曰: "不得從容, 請加數杯。" 遊擊曰: "不能堪支, 恐有失禮耳。" 又辭, 上從之。 呈禮單曰: "敢將土産微物, 以表卑誠。" 遊擊曰: "曾已多受厚禮, 今不敢虛受。" 上曰: "微誠在此, 願勿却。" 遊擊曰: "不敢違命, 姑領單子。" 上曰: "請作拜以辭。" 遊擊曰: "勿再勞, 只作揖。" 上從之, 仍作揖以出。
地名: 稷山 (忠清道, 縣（監）)
年: 1598.0

○炎威比酷, 霖溽仍之, 不審大人動止何似。 傾慕方罄, 忽蒙惠翰。 遠隧下國, 華軺雖遠, 而嗣此好音, 風儀未接, 而誨逾提耳, 歸依有地, 感戢難兪。 顧惟小邦, 沐皇朝雨露之澤, 戴皇朝字小之仁, 君得以保社稷, 民得以保其居, 于今二百年有餘矣。 其生息之蕃, 蓄積之富, 一毫一物, 皆非小邦之所私有, 實皇朝之所就也。 至于不穀之身, 獲戾于天, 島夷搆亂, 被兵最酷。 彼逆酋秀吉, 先以假道爲言, 而蹂躪七道, 後以講和緩兵, 而乘時再逞。 小邦綿綿扶植, 得保有今日者, 皆天朝拯救之力也。 上年秋, 賊將行長, 襲破閑山舟師, 仍進逼南原, 殺天兵三千, 淸正繼而領大軍, 隨會兇鋒, 已逼稷山, 幸賴天兵堵截, 都城獲全。 倘非皇上之恩, 小邦必再爲灰燼矣。 不穀於兵燹之後, 削弱益甚, 兵單糧竭, 不自支撑。 欽蒙皇上發水陸十萬兵, 歲運七十萬糧餉, 以戍我小邦, 而大人簡膺風憲重任, 糾督諸將, 卽小邦再生之望, 都係於大人。 不穀與孑遺而仰救, 豈有量哉? 小邦介在山海間, 而林藪川澤, 居其半, 地征有限。 再經倭奴焚搶, 倉庾掃地, 民(之)
                〔乏〕
              蓋(莊)
                〔藏〕
              , 小邦百僚師旅, 絶糧已數月矣。 去冬經理都察院, 使於慶尙道西路, 備辦六萬石, 應用兩月糧料, 不穀遣陪臣, 收儲九萬餘石。 大軍往回費用, 已三之二, 而自春至今, 東、中、西三路分箚官兵, 又供給殆盡矣。 天朝欽賜糧餉, 未及搬運, 今冬諸陪臣, 催括公私宿穀, 湊送軍前, 雖些少零碎, 不令留餘。 方盡收兩麥, 以待秋穀, 每慮一朝罄乏, 而後運不繼, 日夜憂煎, 玆者大人, 曲賜指諭, 致意丁寧。 不穀豈不自知皇上極古無前之眷, 而臣民亦豈不知皇上生死肉骨之恩哉? 皇朝發十餘萬之衆, 運十萬之粟, 以救小邦, 小邦上下, 亦安敢自私其穀, 坐視大軍之乏糧哉? 況大軍朝以撤, 則小邦夕以亡, 大軍夕以撤, 則小邦朝以亡。 小邦豈不念朝夕之覆亡, 而恬不爲動念哉? 唯是雖欲黽勉, 而力不及, 不穀之所大悶也。 不穀當申飭諸臣, 殫竭力量, 以小補不給, 不敢忽也。 幸願大人, 矜憐體諒, 拯濟小邦, 有始有終, 使小邦永有所賴, 曷勝至幸? 雖違乍久, 瞻遡冞切, 日俟東征而有衮衣也。 臨楮思竭, 不得縷縷。 統惟亮恕。
                【陳御史效前回帖。】
地名: 稷山 (忠清道, 縣（監）)
年: 1600.0

○乙巳/兩司合司啓曰: "前兵曹判書洪汝諄, 特一戾氣所鍾, 陰險猜忌, 貪婪縱恣, 乃其平生題目, 其所長, 則攻擊搏噬, 傷人害物而已。 主兵僨事之罪, 開釁網利之狀, 姑置勿論, 請以近日擅國亂政者言之, 脅制東銓, 恣行兇臆, 姻婭親戚, 布列中外。 如李忠可之林川, 李得可之長淵, 尹堅鐵之堤川, 宋裕祚之殷栗, 梁思行之稷山, 鄭應鐸之臨陂, 鄭休復之高城, 李慶祿之砥平, 李慶祚之保安, 洪泳之橫城, 洪澯之監役, 除拜於數月之內。 臣等耳目所未及者, 亦不可一二計。 銓曹, 一國之公選, 而旣以具義剛爲郞, 又欲以權縉次義剛, 洪湜次權縉、尹宖, 欲使朝家政柄, 不歸於其親, 則必歸於其黨, 其無忌憚, 可以知矣。 嘗欲圖台鼎, 而山海不許卜相, 故百計搆捏, 思所以中傷之, 及鄭琢爲相, 則急於自爲, 使尹宖不議於公席, 而自家通簡以劾之。 自古大奸巨猾, 擅弄威福, 未有如汝諄者也。 若使汝諄, 久據朝著, 益肆其手段, 而醞釀其禍胎, 則必至於主勢日孤, 權柄下移, 國事有不可言者矣。 旣遞之後, 安坐其家, 日聚私黨, 搆成網打之章, 使權縉書之, 嗾一無賴, 假儒名以呈之, 其欺君父陷士類, 此其肝肺之已露者也。 三司章上之日, 道路相慶, 朝野懽呼, 翰苑、太學之書, 四館、六部、殿中各司之疏, 相繼而上, 人心之共憤, 衆怒之齊發, 於此可見, 而聖明之必欲曲全者, 抑何意歟? 以一汝諄之故, 而離一國之心, 激難犯之怒, 是可謂快示好惡之正乎? 至如尹宖, 則有人類難容之惡, 爲一世所棄者久矣。 發迹權門, 遽通淸籍, 入臺之日, 輒肆獰險。 李慶千嘗言其隱慝, 則加以惡名而擊之, 朴慶新偶論其所失, 則托以他罪而中止, 欲去李惺而引權縉, 則自搆啓草, 排衆議而擊之。 其所畜妾, 文川官婢也。 李瑩爲其郡守, 欲刷其婢, 故以私憾而劾之。 嘗刦奪趙侃奴婢, 而反懼其議己, 故汰去翊衛之官, 以箝其口。 如李忠一之無罪, 而以宿怨陷之, 朴乃成之有職, 而以私怒杖之。 此等兇狀, 在人耳目, 其他醜行, 難以悉數。 權縉之喜事浮薄, 固不暇論, 而忘其父讐, 奴事奸魁, 身方被劾, 手寫兇疏, 筆迹昭著, 天監難誣。 是可忍也, 孰不可忍也? 柳熙緖, 素性兇悖, 濟以貪縱, 趨權附勢, 笑罵從他, 反覆交構, 爲鬼爲蜮, 至於政席隨參, 只管出納, 而干預除拜, 略不顧忌, 其心不過奉行汝諄而已。 凡此三人, 結爲心膂, 汝諄之陰謀秘計, 無不與知, 汝諄之虐焰鷙氣, 無不贊成。 臣等請罷, 亦從末減, 而王法不加, 職名猶在, 銀臺淸貫、玉署華銜, 尙付於負罪之人, 此臣等所以瀝血籲呼者也。 聖明之慮其蔓及, 實出於不欲騷擾, 而臣等所論, 亦擧其尤甚者耳。 公議至嚴, 衆情難遏。 臣等不得不言, 而殿下亦不得容貸之也。 請洪汝諄削奪官爵, 門外黜送, 副修撰尹宖, 罷職不敍, 修撰權縉、都承旨柳熙緖, 竝命罷職。" 答曰: "洪汝諄, 已爲罷職。 餘人不可延及之意, 前已言之, 不宜騷擾。 守令等事, 銓曹所爲, 當咎銓曹。 設使洪汝諄親戚, 或所識之人, 若可用者, 則非不可用也。 憲府當初, 洪汝諄, 只請削職, 又從而請門外黜送。 尹宖, 初則只請罷職, 而今又以不敍請之。 其人等所啓後, 又加作罪乎? 漸加等其罪, 是何意也?"
地名: 稷山 (忠清道, 縣（監）)
年: 1601.0

○全羅道暗行御史弘文館副校理李廷馦啓曰: "臣去正月三十日, 猥承嚴命, 出入民間, 參以聞見, 則靈光郡守慶暹, 爲政嚴明, 賦役均平, 吏畏民懷, 頌聲盈路, 治最湖南。 光州牧使李尙吉, 慈祥爲治, 民甚便愛, 一境晏然。 泰仁縣監金滋, 律身廉潔, 一毫不取, 爲政剛明, 吏不能欺。 興陽縣監李景立、求禮縣監李挺男, 俱以年少武夫, 盡心官事, 民無弊瘼, 流逋四集, 加以自奉甚簡, 衙眷至約。 靈巖郡守玄楫, 不畏豪族, 徭役均一, 民皆稱譽, 猶恐或失。 金堤郡守李貴, 頭會箕斂, 無有紀極, 勞民動衆, 大築無益之堰, 闔境騷然, 而至蒙監司之褒啓, 道內人心, 以此尤憤。 海南縣監李挺臣, 不治官事, 惟事遊畋, 吏(緣)
                〔掾〕
              爲奸, 民多怨詈。 綾城縣令河應圖, 政委下吏, 賦役煩重, 且縣地驛吏, 三世爲驛吏之役, 而應圖以爲, 逃奴所生, 卽壓以爲奴, 使喚衙內, 事甚無謂。 全州判官許進廷, 庸劣無比, 爲人笑侮, 加以濫徵, 民不堪苦。 井邑縣監金光翼, 年少手生, 不恤民隱, 衙屬太濫, 貽弊多端。 南原判官韓應福, 處事顚倒, 濫用刑杖, 不敬上官, 多有乖戾之事。 且臣行到蘆嶺, 偶逢一官人問之, 則羣山萬戶宋得祿, 以海鎭防守進去云。 微末武夫, 厭憚海道, 徑取旱路, 其自便之狀, 極爲痛憤。 且臣詗察一道民情, 則大槪去歲稍稔, 家有餘粟, 似無艱食之患。 若如是休養數年, 則庶有恒産奠居之樂, 而人心不固, 搖搖靡定。 或曰: ‘朝廷已使量田, 何以堪支? 築無益之山城, 何以堪役? 被抄操鍊, 長立官門, 何以堪苦? 皆懷逃散之心, 多發怨咨之言, 春節已晩, 怠於東作。 凡此數件, 皆是不得已之擧, 而人心如此, 末如之何。 惟舟師格軍一事, 則人皆曰: ‘此則大有益之事, 民何敢厭憚乎? 其餘所令之事, 口應而心不然, 此大可憂者也。 臣遍問村民曰: ‘今者天兵已撤, 徭役必輕, 民其蘇息否?’ 皆顰蹙而答曰: ‘玆者進上諸色貢物, 一時復立, 賦役反有甚於前日, 民安得遂其生乎?’ 若量減貢物, 以紓民力, 則似可少慰人心矣。 且兵營移設長興之意, 殊甚未解。 康津古營, 距長興十餘里, 其間形勢, 少無異同, 而長興之民, 困於將卒之支供, 不勝其苦, 康津古營之民, 又困於本縣之偏侵, 還思設營。 人心所在, 地理可憑。 況少無利害者乎? 聞今又移設潭陽云。 此則尤爲失算。 湖南之所可防備者, 沿海今若捨沿海, 而主將入處山郡, 脫有緩急, 其可坐視沿海列邑之崩陷, 而不之救乎? 兵營近海, 意必有在, 恐不可輕易移改也。 且珍山一郡, 戶不過數十, 殘薄之狀, 不可形言。 若合幷錦山, 則似乎便當。 且觀察使李弘老, 文簿間判斷之才, 則最長, 而好勝有癖, 奴視將士, 統制使以下, 不能措手足, 麤厲武夫, 反目相待, 脫有邊警, 必不同心共濟, 此極可慮。 必須朝廷善處, 然後湖南可保無虞矣。 臣職忝近侍, 濫受繡衣之任, 所聞所見, 不敢不達, 竝爲書啓。 臣行到稷山
              所沙坪, 逢一守令, 輜重十餘駄, 直前馳來, 以扇遮面, 掠臣騎而相過, 臣使驛卒, 捉來其下人, 則成群亂打, 或以鐵錐剌之。 適一人落後究問, 則乃海州判官朴明槫, 棄官下歸云。 雖曰他道守令, 蔑視使命, 其驕妄悖慢之狀, 極爲警愕。 緣臣庸劣, 以致辱命, 無任惶恐隕越之至。"